Hangjáték 1975 nov.
Hajnóczy Péter, iratgyűjtő kéziratokkal és gépiratokkal, HP00088
Péter Hajnóczy, documents, HP00088
Férfihang I. Arra számítunk, hogy Önök, mint kérdezőbiztosok két-három hete[t] töltenek egy faluban, tanulmányszerű jelentést tudnak írni, a községről általában.
Sértetlen gépirat több, hiányos példánya, valamint kéziratos jegyzetek A/4-es lapokon, és egy hosszabb, négy oldal terjedelmű kézirat, amely 3–6. szerzői oldalszámozással van ellátva.
Az oldalakon többféle (gépelt, kék tollal írt, grafitceruzával írt) oldalszámozás található, ezek némelyike autográf.
Az egyik lap versóján az Egyszerű történet (Elek Judit filmjéről) című esszé első mondata olvasható gépiratban, vagyis a dokumentumegység 1975-ben vagy azután keletkezhetett, ahogyan arra az iratgyűjtő fedlapján olvasható dátum is utal.
A gépirat helyenként a szerzőtől származó, kék tollal írt kéziratos javításokat tartalmaz, ugyanakkor bizonytalan, hogy az iratgyűjtő fedlapján található cím autográf-e.
A dokumentumegység második (1–16. és 32–63. számozású), jól elkülöníthető egysége gemkapoccsal van összetűzve és beragasztott kivágatokat tartalmaz egy másik gépiratból, feltehetően egy szociográfiai kérdőívből, melynek forrása ismeretlen. Az oldalak versóján egy ismeretlen irodalmi forgatókönyv számozott egységei olvashatók (például Kápolna téren /alkonyat külső/ 35. kép stb.).
A Szegedi Hajnóczy Péter Hagyatékgondozó Műhely munkatársai egy másik dokumentumot is az 1/3-as jelzettel láttak el. Az a dokumentum egy kéziratos írófüzet, a hangjáték iratgyűjtőbe helyezett fragmentumai és az írófüzet jegyzetei között azonban nincs kimutatható textológiai kapcsolat. A másik 1/3-as jelzet az ITIdatában a Q351077 számú azonosítón található (A modell; Az oroszlánvadász; Sanyi).